Гаўрыла Іванавіч Гарэцкі (1900–1988) – выдатны беларускі вучоны-геолаг, акадэмік НАН Беларусі, доктар геолага-мінералагічных навук, заслужаны дзеяч навукі БССР, лаўрэат Дзяржаўных прэмій СССР і БССР, ён з’яўляецца аўтарам больш за 160 навуковых прац, у тым ліку 8 манаграфій. Першыя яго працы былі прысвечаны праблемам палітэканоміі, этнастатыстыкі, сельскай і лясной гаспадаркі, філалогіі. Але міжнароднае прызнанне Г.І.Гарэцкі атрымаў як вучоны ў галіне геалогіі антрапагену. Ім распрацаваны навуковыя асновы новага напрамку геалагічнай навукі – палеапатамалогіі (вучэння пра рэкі мінулага).